Stav na príprave budovania riadiacich orgánov sektorového operačného programu Ľudské zdroje, jednotného programového dokumentu NUTS II – Bratislava Cieľ 3 a iniciatívy ES EQUAL

V nadväznosti na uznesenie vlády č. 133 zo dňa 13. februára 2002 bolo MPSVR SR určené ako Riadiaci orgán pre sektorový operačný program Ľudské zdroje (ďalej SOP ĽZ) a na základe uznesenia č. 317/2002 ako Riadiaci orgán pre Jednotný programový dokument NUTS II – Bratislava Cieľ 3 (ďalej JPD Cieľ 3). Uznesením vlády SR č. 1030/2002 bolo ministrovi práce, sociálnych vecí a rodiny uložené určiť organizačný útvar ministerstva, ktorý bude plniť funkciu Riadiaceho orgánu pre iniciatívu ES EQUAL.  

a)	Stav na príprave budovania Riadiaceho orgánu pre sektorový operačný program Ľudské zdroje a jednotný programový dokument  NUTS II – Bratislava Cieľ 3 

Minister práce, sociálnych vecí a rodiny poveril Riadiacu jednotku ESF v rámci sekcie práce prípravou na vykonávanie úloh Riadiaceho orgánu pre SOP ĽZ a JPD Cieľ 3, ktorá sa na základe príkazu vedúceho služobného úradu č.1 zo dňa 31. mája 2002  stala samostatným odborom. Do vstupu Slovenskej republiky do Európskej únie úlohou tohto odboru je pripraviť a postupne zavádzať systém implementácie SOP ĽZ a JPD Cieľ 3. Následne bude tento odbor plniť úlohy riadiaceho orgánu vyplývajúce z právnych predpisov ES. 

Z organizačného hľadiska tento odbor budú tvoriť úseky pre jednotlivé problematiky: úsek zberu monitorovacích údajov a hodnotenia, úsek overovania oprávnenosti a zhody a vzťahu s platobným orgánom, úsek informovanosti a publicity, úsek zabezpečujúci činnosť monitorovacích výborov, úsek zabezpečujúci vzdelávanie zamestnancov pracujúcich s ESF. K 1. decembru 2002 je na uvedenom odbore vytvorených 6 pracovných miest a obsadených 5 pracovných miest. Obsadenie voľného pracovného miesta je pribrzdené v dôsledku nadobudnutia účinnosti zákona č. 312/2001 o štátnej službe a o zmene a doplnení niektorých zákonov v znení neskorších predpisov od 1. 4. 2002.   

Na základe článku 35 nariadenia Rady 1260/1999 pre obdobie 2004 – 2006 musí byť pre každý operačný program zriadený monitorovací výbor. V súlade s uznesením vlády SR č.  678/2002 bol pre SOP ĽZ zriadený 27 členný monitorovací výbor a pre JPD Cieľ 3  23 členný monitorovací výbor. Pri konštituovaní monitorovacích výborov bol zohľadnený princíp partnerstva a rovnosti príležitostí mužov a žien.  Monitorovaciemu výboru predsedá zástupca riadiaceho orgánu – štátny tajomník MPSVR SR. Prizývaní na rokovania jednotlivých monitorovacích výborov, bez hlasovacieho práva sú aj zástupcovia Úradu vlády SR, Ministerstva zahraničných vecí SR a zástupca z Európskej komisie so štatútom poradcu.

b)	Stav na príprave budovania Riadiaceho orgánu pre iniciatívu ES EQUAL

 Uznesením porady vedenia MPSVR SR č. 195/02 bol schválený postup v rámci prípravných prác na vstup Slovenska do európskej iniciatívy EQUAL. V súlade s týmto postupom bol zriadený aj riadiaci výbor iniciatívy EQUAL zložený zo zástupcov MPSVR SR a NÚP. Úlohami vyplývajúcimi pre Riadiaci orgán iniciatívy EQUAL je poverený odbor PHARE a inej zahraničnej pomoci MPSVR SR. 

c) Stav na príprave dobudovania sprostredkovateľských orgánov pod Riadiacim orgánom pre SOP ĽZ a JPD Cieľ 3 

V roku 2002 sa začal aj proces so zriaďovaním implementačných jednotiek (podľa terminológie, ktorá sa viaže na štrukturálne fondy ide o sprostredkovateľské orgány pod riadiacim orgánom) pre zabezpečenie realizácie opatrení s tým, že implementačná funkcia pre programové dokumenty je delegovaná na Ministerstvo školstva SR – odbor európskej integrácie (z troch pracovných miest vyčlenených na rok 2002 sú k 1.12.2002 obsadené 2 pracovné miesta) a Národný úrad prác - odbor politiky a programov EÚ (k 1.12.2002 je obsadených 5 pracovných miest). Výber týchto inštitúcií sa realizoval vzhľadom na skutočnosť, že ide o inštitúcie zaoberajúce sa problematikou ťažiskových oblastí riešených v SOP ĽZ a JPD  Cieľ 3. 

d) Stav na príprave budovania sprostredkovateľských orgánov pod platobným orgánom

Na základe uznesenia č. 617/2002 bolo Ministerstvo financií SR určené ako jediný platobný orgán pre štrukturálne fondy. Platobný orgán deleguje výkon niektorých svojich funkcií na sprostredkovateľské orgány pod platobným orgánom. Funkciu sprostredkovateľských orgánov pod platobným orgánom pre ESF   bude na MPSVR SR vykonávať finančný odbor a na Ministerstve školstva SR sekcia financovania a rozpočtu kapitoly. K 1. 12. 2002 je na finančnom odbore MPSVR SR z dvoch vytvorených pracovných miest obsadené jedno pracovné miesto a na Ministerstve školstva SR nebolo k uvedenému dátumu vytvorené žiadne pracovné miesto.

Súčasťou požiadaviek Európskej komisie je vytvorenie a sfunkčnenie kontrolného systému ako aj zabezpečenie vnútorného auditu. V súlade s týmito požiadavkami a podľa zákona č. 502/2001 o finančnej kontrole a vnútornom audite a o zmene a doplnení niektorých zákonov bol v rámci MPSVR SR zriadený útvar vnútorného auditora v priamom riadení ministra. Na odbore kontroly MPSVR SR sa problematikou finančnej kontroly vo väzbe na ESF zaoberá jeden zamestnanec.